Il-Partit Nazzjonalista qal li rapport ippubblikat llum mill-Eurostat, li jagħti ħarsa lejn ir-rendiment fl-aħħar sitt xhur tal-importazzjoni u l-esportazzjoni, joħroġ ritratt iktar preokuppanti tal-prestazzjoni ta’ pajjiżna. Fi stqarrija, il-kelliem il-kelliem għall-Ekonomija, l-Investiment u l-Intrapriżi ż-Żgħar Mario De Marco qal li l-Eurostat juri kif pajjiżna kellu l-akbar tnaqqis fl-esportazzjoni fl-Unjoni Ewropea, b’26%, fl-ewwel sitt xhur ta’ din is-sena meta mqabbel mal-ewwel sitt xhur tas-sena li għaddiet. Huwa qal ukoll li Malta rreġistrat l-akbar tnaqqis fl-importazzjoni ta’ 10%. Dr de Marco qal li dan it-tnaqqis jorbot ma’ statistika riċenti ppubblikata mill-NSO dwar it-tkabbir ekonomiku, li turi kif minkejja li l-ekonomija Maltija kompliet tikber, ġarrbet tnaqqis ta’ aktar minn 11% fis-settur tal-manifattura, li huwa settur li jħaddem mat-30,000 persuna f’Malta u Għawdex – u għalhekk sors vitali ta’dħul għal familji Maltin u Għawdxin. Huwa żied jgħid li l-esportazzjoni hija wkoll mezz importanti kif intrapriżi żgħar u medji f’pajjiżna jegħlbu l-isfidi li joffri s-suq żgħir ta’ pajjiżna u jgawdu mis-swieq u l-opportunitajiet kbar li nsibu barra minn pajjiżna – b’mod partikolari fl-Unjoni Ewropea. Sfortunatament, qal il-Kelliem Nazzjonalista, il-Gvern Labursita, li sab biżżejjed flus biex jonfoq €60 miljun f’pagi u spejjeż operattivi aktar mis-sena li għaddiet, ma sabx flus biex ikompli l-iskemi favur l-SMEs li kienu fost l-oħrajn jinċentivaw l-esportazzjoni u li kienu qed iħallu tant frott. Dan kollu qal li qed iħalli effett fuq il-familji, kif juru r-riżultati negattivi fl-importazzjoni, li huma xhieda ta’ tnaqqis fil-konsum – tnaqqis li kien rifless b’mod qawwi fit-tnaqqis reġistrat fl-aħħar xhur fil-bejgħ mill-ħwienet. Il-Partit Nazzjonalista ttama li din l-istatistika sservi ta’ twissija biex fit-tħejjija tal-Budget għall-2015 il-Gvern – wara kważi sentejn stennija – joħroġ bil-viżjoni ekonomika tiegħu u bi strateġija għas-setturi industrijali li tmur lil hinn minn tkabbir xprunat fil-maġġoranza tiegħu mis-settur pubbliku, għall-ġid tal-kwalità tal-ħajja tal-familji Maltin u Għawdxin.